H **Δάφνη Ανν Καρουάνα Γκαλιζία** (*Daphne Anne Caruana Galizia*, 26 Αυγούστου 1964 – 16 Οκτωβρίου 2017) ήταν Μαλτέζα δημοσιογράφος. Ήταν γνωστή για την αποκάλυψη αμφιλεγόμενων και ευαίσθητων πληροφοριών που σχετίζονται με τα Έγγραφα του Παναμά. Δολοφονήθηκε σε επίθεση με βόμβα αυτοκινήτου τον Οκτώβριο του 2017.

Πρώιμη ζωή και εκπαίδευση
-------------------------

Η Καρουάνα Γκαλιζία γεννήθηκε ως Δάφνη Ανν Βέγια στις 26 Αυγούστου 1964 στη Σλιέμα, με πατέρα τον Μάικλ Άλφρεντ Βέγια (Michael Alfred Vella) και μητέρα τη Ρόουζ Μαρί Βέγια (Rose Marie Vella), το γένος Μάμο (Mamo). Σπούδασε στο Μοναστήρι της Αγίας Ντόροθι στη Μντίνα και στο Κολλέγιο του Αγίου Αλοΰσιου στην Μπιρκιρκάρα, πριν συνεχίσει στο Πανεπιστήμιο της Μάλτας και αποφοιτήσει με BA (Hons.) στην αρχαιολογία το 1997.

Παντρεύτηκε τον Πίτερ Καρουάνα Γκαλιζία (Peter Caruana Galizia) το 1985 και απέκτησε τρεις γιους: τον Μάθιου Μαρκ Τζον (Matthew Mark John), τον Άντριου Μάικλ Λούις (Andrew Michael Louis) και τον Πολ Άντονι Έντουαρντ (Paul Anthony Edward). Ο Μάθιου είναι μέλος της Διεθνούς Κοινοπραξίας Ερευνητικών Δημοσιογράφων (International Consortium of Investigative Journalists, ICIJ). Η Δάφνη ζούσε στην Μπιντνίζα, ένα χωριουδάκι στα όρια της Μόστα.

Καριέρα
-------

Η Καρουάνα Γκαλιζία άρχισε να εργάζεται ως δημοσιογράφος το 1987. Στις αρχές της δεκαετίας του 1990 ήταν τακτική αρθρογράφος με την εφημερίδα *The Sunday Times of Malta* και συνεργαζόμενη συντάκτης της *The Malta Independent*. Παρέμεινε αρθρογράφος με τις *The Malta Independent* και *The Malta Independent on Sunday* και συντάκτης του περιοδικού *Taste & Flair*. Διατηρούσε ένα ιστολόγιο με τίτλο *Running Commentary*, το οποίο περιλάμβανε ερευνητικό ρεπορτάζ και σχόλια σχετικά με ορισμένα άτομα, κάποια από τα οποία κατηγορήθηκαν ως προσωπικές επιθέσεις. Το ιστολόγιο ήταν μία από τις πιο δημοφιλείς ιστοσελίδες στη Μάλτα.

Το αμφιλεγόμενο αυτό ιστολόγιό της είχε ως αποτέλεσμα πολλές νομικές διαμάχες. Το 2010 σε αυτό επέκρινε την Ανακρίτρια Σκέρι Χερέρα (Magistrate Dr Consuelo Scerri Herrera), η οποία στη συνέχεια τη μήνυσε για συκοφαντία και δυσφήμιση. Η μήνυση αποσύρθηκε τον Νοέμβριο του 2011.

Συνελήφθη στις 8 Μαρτίου 2013 για παραβίαση της προεκλογικής σιωπής την ημέρα πριν από τις γενικές εκλογές του 2013, αφότου ανάρτησε βίντεο τα οποία σατίριζαν τον τότε ηγέτη της αντιπολίτευσης Τζόζεφ Μουσκάτ. Ανακρίθηκε από την αστυνομία πριν αφεθεί ελεύθερη μετά από λίγες ώρες.

### Έγγραφα του Παναμά

Μέσω της σχέσης του γιου της με την ICIJ, η Καρουάνα Γκαλιζία γνώριζε την εμπλοκή του Υπουργού Κόνραντ Μίτσι (Konrad Mizzi) και του Προσωπάρχη του Γραφείου του Κιθ Σέμπρι (Keith Schembri) με εταιρείες στον Παναμά, πριν από τη διαρροή των Εγγράφων του Παναμά τον Απρίλιο του 2016. Στις 22 Φεβρουαρίου άφησε να εννοηθεί στο ιστολόγιό της *Running Commentary* ότι ο Μίτσι είχε διασυνδέσεις με τον Παναμά και τη Νέα Ζηλανδία. Αυτό ανάγκασε τον Υπουργό να αποκαλύψει την ύπαρξη του *Καταπιστεύματος Ροτορούα* (*Rotorua Trust*), ένα οικογενειακό καταπίστευμα καταχωρημένο στη Νέα Ζηλανδία, δύο μέρες αργότερα. Στις 25 Φεβρουαρίου η Καρουάνα Γκαλιζία αποκάλυψε ότι ο Σκέμπρι ήταν επίσης ιδιοκτήτης ενός άλλου καταπιστεύματος στη Νέα Ζηλανδία, το οποίο με τη σειρά του εμφανιζόταν ως ιδιοκτήτης μιας εταιρείας στον Παναμά.

Η διαρροή του Απριλίου του 2016 επιβεβαίωσε ότι ο Μίτσι κατείχε την παναμέζικη εταιρεία "Hearnville Inc." και ότι ο Μίτσι και ο Σκέμπρι είχαν επίσης ανοίξει μια άλλη εταιρεία, την "Tillgate Inc." Οι εταιρείες ήταν επίσης ιδιοκτησία της "Orion Trust New Zealand Limited", η οποία είναι η ίδια καταπιστευματοδόχος εταιρεία των Μίτσι και Σκέμπρι, για τις εταιρείες τους "Rotorua" και "Haast", αντίστοιχα.

Ως το πρώτο άτομο που δημοσίευσε την είδηση για την εμπλοκή των Μίτσι και Σκέμπρι στον Παναμά, κατονομάστηκε από το Politico ως ένας από τους «28 ανθρώπους που διαμορφώνουν, διαταράσσουν και ανακατεύουν την Ευρώπη».  Το Politico την περιέγραψε ως «μόνη-γυναίκα WikiLeaks, σταυροφόρο ενάντια στην αδιαφάνεια και διαφθορά στη Μάλτα». 

Το 2017 ισχυρίστηκε ότι η "Egrant", μια άλλη εταιρεία στον Παναμά, ανήκε στη Μισέλ Μούσκατ (Michelle Muscat), τη σύζυγο του Πρωθυπουργού Τζόζεφ Μούσκατ. Αυτοί οι ισχυρισμοί οδήγησαν τον Μούσκατ να προκηρύξει τις γενικές εκλογές του Ιουνίου του 2017, οι οποίες είχαν ως αποτέλεσμα την παραμονή του Εργατικού Κόμματος του στην κυβέρνηση. Μετά τις εκλογές η Καρουάνα Γκαλιζία ήταν επίσης σκληρή κριτικός του νέου ηγέτη της αντιπολίτευσης του Εθνικιστικού Κόμματος, Άντριαν Ντίλια (Adrian Delia).

Θάνατος
-------

Άποψη στο σημείο της έκρηξης στο δρόμο στην κορυφή του λόφου. Ένα πανό καλεί για αλήθεια και δικαιοσύνη.Άποψη από το σημείο της έκρηξης από όπου τα συντρίμμια του αυτοκινήτου έπεσαν στα χωράφια.Ο χώρος μνήμης όπου τα συντρίμμια του αυτοκινήτου σταμάτησαν.
Γύρω στις 3 μ.μ. στις 16 Οκτωβρίου 2017, η Δάφνη Καρουάνα Γκαλιζία δολοφονήθηκε κοντά στο σπίτι της στην Μπιντνίζα, στο νοικιασμένο Peugeot 108 της, όταν το παγιδευμένο αυτοκίνητο εξερράγη. Η μεγάλη έκρηξη άφησε το όχημα διάσπαρτο σε πολλά κομμάτια, στα κοντινά χωράφια. Ήταν στη θέση του οδηγού. Λείψανά της βρέθηκαν από το γιο της Μάθιου 80 μέτρα μακριά από το σημείο της έκρηξης, αφότου άκουσε την έκρηξη από το σπίτι τους. Εγραψε στο Facebook: «κοίταξα κάτω και εκεί ήταν μέρη του σώματος της μητέρας μου παντού τριγύρω μου». Ο θάνατός της σηματοδοτεί την πέμπτη επίθεση με παγιδευμένο με βόμβα αυτοκίνητο στη Μάλτα τα τελευταία δύο έτη.

Η Καρουάνα Γκαλιζία φέρεται να είχε καταγγείλει στην αστυνομία ότι απειλείτο περίπου δύο εβδομάδες πριν το θάνατό της. Εκτός της περιόδου των εκλογών, το σπίτι της δεν ήταν υπό αστυνομική προστασία από το 2010. Ο δράστης είναι προς το παρόν άγνωστος. Η τελευταία ανάρτηση στο ιστολόγιό της πριν φύγει για το αυτοκίνητο της έγραφε «Υπάρχουν παντού απατεώνες όπου και να κοιτάξει κανείς τώρα. Η κατάσταση είναι απελπιστική.»

Η Καρουάνα Γκαλιζία θάφτηκε στον οικογενειακό τάφο στο νεκροταφείο Η κυρία των θλίψεων μας στην Πάολα, το μεγαλύτερο νεκροταφείο της Μάλτας.

### Αντιδράσεις

Η επιτύμβια στήλη της Γκαλιζίας.
Η επίθεση καταδικάστηκε από τον Πρωθυπουργό Τζόζεφ Μουσκάτ, ο οποίος δήλωσε «δεν θα ησυχάσω προτού αποδοθεί δικαιοσύνη», παρά την παρελθούσα κριτική της προς το πρόσωπό του. Η Πρόεδρος Μαρία Λουίζα Κολέιρο Πρέκα, ο Αρχιεπίσκοπος Τσάρλς Σκικλούνα και μια σειρά από πολιτικούς εξέφρασαν επίσης τα συλλυπητήριά τους ή καταδίκασαν τη δολοφονία. Ο ηγέτης της αντιπολίτευσης Άντριαν Ντέλια περιέγραψε τον φόνο ως «κατάρρευση της δημοκρατίας και της ελευθερίας της έκφρασης» και δήλωσε ότι «τα όργανα [της χώρας] μας απογοήτευσαν». Ο Πρόεδρος του Ευρωπαϊκού Κοινοβουλίου Αντόνιο Ταγιάνι αποκάλεσε το θάνατο «τραγικό παράδειγμα μιας δημοσιογράφου που θυσίασε τη ζωή της για να αναζητήσει την αλήθεια». Ο Τζέραρντ Ράιλ (Gerard Ryle), διευθυντής του ICIJ, δήλωσε ότι η οργάνωση είναι «σοκαρισμένη» από τον θάνατο της Καρουάνα Γκαλιζία και ότι ο ίδιος είναι «βαθιά ανήσυχος για την ελευθερία του τύπου στη Μάλτα».

Η ανατίναξη του αυτοκινήτου αναφέρθηκε σε τοπικά και διεθνή μέσα ενημέρωσης. Το όνομα της Καρουάνα Γκαλιζία έγινε τάση παγκοσμίως στο Twitter και ένα πλήθος Μαλτέζων εξέφρασαν το πένθος τους μαυρίζοντας τις φωτογραφίες προφίλ τους στο Facebook. Το hashtag #JeSuisDaphne, απηχώντας τον όρο Je suis Charlie, εμφανίστηκε επίσης.

Η εφημερίδα *The Malta Independent* έγραψε: «για πολλούς ανθρώπους, το διάβασμα του ιστολογίου της ήταν το πρώτο πράγμα που έκαναν κάθε μέρα, και το τελευταίο επίσης. Τώρα υπάρχει μόνο το κενό. Μια σιωπή που λέει πολλά». 

Χιλιάδες άνθρωποι συμμετείχαν σε αγρυπνία στη γενέτειρα πόλη της Καρουάνα Γκαλιζία, τη Σλιέμα, το βράδυ της 16ης Οκτωβρίου. Μια ακόμα αγρυπνία πραγματοποιήθηκε στην Ύπατη Αρμοστεία της Μάλτας, στο Λονδίνο.

Ο ιδρυτής του Wikileaks, Τζούλιαν Ασάνζ, ανακοίνωσε ότι θα πληρώσει μια αμοιβή 20.000 ευρώ «για πληροφορίες που θα οδηγήσουν στην καταδίκη των δολοφόνων της Καρουάνα Γκαλιζία». Μια καμπάνια crowdfunding ξεκίνησε με σκοπό τη συγκέντρωση ενός εκατομμυρίου ευρώ, τα οποία θα δοθούν ως αμοιβή για πληροφορίες οι οποίες θα οδηγήσουν «στην επιτυχή δίωξη του δολοφόνου και του προσώπου ή των προσώπων που διέταξαν τη δολοφονία.»

### Έρευνα

Ιατροδικαστικές ομάδες και ερευνητές της αστυνομίας έφτασαν στη σκηνή του εγκλήματος λίγο μετά την έκρηξη. Η επικεφαλής της δικαστικής έρευνας επρόκειτο να είναι η προαναφερόμενη Ανακρίτρια Σκέρι Χερέρα, η οποία είχε νομική διαμάχη με το θύμα την περίοδο 2010-11. Η οικογένεια της Καρουάνα αμφισβήτησε τον ρόλο της στην έρευνα, επικαλούμενη έλλειψη εμπιστοσύνης. Η Χερέρα δήλωσε αποχή από την έρευνα 17 ώρες αργότερα και θα αντικατασταθεί από τον Ανακριτή Άντονι Βέγια (Magistrate Dr Anthony Vella).

Ο Πρωθυπουργός Μούσκατ δήλωσε ότι το Ομοσπονδιακό Γραφείο Ερευνών των ΗΠΑ έχει κληθεί να βοηθήσει την αστυνομία στην έρευνα της αυτοκινητιστικής βομβιστικής επίθεσης. Επίσης θα βοηθήσει μια ιατροδικαστική αστυνομική ερευνητική ομάδα από την Ολλανδία.

Αναφορές
--------

1. ↑  pantheon.world/profile/person/Daphne\_Caruana\_Galizia. Ανακτήθηκε στις 9  Οκτωβρίου 2017.
2. 1 2 3  «Malta car bomb kills Panama Papers journalist». 16  Οκτωβρίου 2017. Ανακτήθηκε στις 16  Οκτωβρίου 2017.
3. ↑  www.theguardian.com/world/2017/oct/16/malta-car-bomb-kills-panama-papers-journalist.
4. ↑  «Cimiterju Ta’ Santa Marija Addolorata – Storja, Arti u Personalitajiet» (Μαλτεζικά) Heritage Malta. Καλκάρα. 2019. σελ. 354. ISBN-13 978-99932-57-75-2.
5. ↑  «DAPHNE CARUANA GALIZIA». 7  Δεκεμβρίου 2016. Ανακτήθηκε στις 16  Οκτωβρίου 2017.
6. ↑  «Une blogueuse tuée par une bombe sous sa voiture». 16  Οκτωβρίου 2017.
7. ↑  «La militante anticorruption Daphne Caruana Galizia assassinée à Malte». 16  Οκτωβρίου 2017.
8. ↑  «A Malte, assassinat d’une blogueuse ayant dénoncé des affaires de corruption». 16  Οκτωβρίου 2017.
9. 1 2  «Daphne Caruana Galizia... Malta's most controversial journalist». 16  Οκτωβρίου 2017.
10. ↑  Garside, Juliette (16 October 2017). «Malta car bomb kills Panama Papers journalist». *The Guardian* (London).. Ανακτήθηκε στις 16 October 2017.
11. ↑  Schiavone, Michael J. (2009). *Dictionary of Maltese Biographies Vol. 1 A-F*. Pietà: Pubblikazzjonijiet Indipendenza. σελίδες 503–504. ISBN 9789993291329.
12. ↑  Johnston, Waylon (12 February 2010). «Daphne Caruana Galizia expected to face charges of defamation». *Times of Malta*. Αρχειοθετήθηκε από το πρωτότυπο στις 22 April 2017. .
13. ↑  «Magistrate Scerri Herrera withdraws court case against Caruana Galizia». *Times of Malta*. 23 November 2011. Αρχειοθετήθηκε από το πρωτότυπο στις 22 April 2017. .
14. ↑  «Caruana Galizia questioned by police for breaching 'political silence'». *Times of Malta*. 8 March 2013. Αρχειοθετήθηκε από το πρωτότυπο στις 22 April 2017. .
15. ↑  Caruana Galizia, Daphne (9 March 2013). «Arrested at 9.30pm for posting three videos mocking Joseph Muscat at 7.30pm: THE GOLDEN YEARS OF LABOUR+POLICE HELL». *Running Commentary*. Αρχειοθετήθηκε από το πρωτότυπο στις 3 February 2017. .
16. ↑  Xuereb, Matthew (28 February 2016). «Konrad Mizzi has no regrets over acquisition of company in Panama; PM’s chief also has Panama company, say reports». *Times of Malta*. Αρχειοθετήθηκε από το πρωτότυπο στις 16 October 2017. .
17. ↑  Vella, Matthew (4 April 2016). «EXPLAINER – From Panamagate to Panama Papers». *Malta Today*. Αρχειοθετήθηκε από το πρωτότυπο στις 16 October 2017. .
18. ↑  «Daphne Caruana Galizia named by 'Politico' as among 28 people 'shaping Europe'». *The Malta Independent*. 7 December 2016. Αρχειοθετήθηκε από το πρωτότυπο στις 22 April 2017. .
19. ↑  «Daphne Caruana Galizia». *Politico*. Αρχειοθετήθηκε από το πρωτότυπο στις 22 April 2017. .
20. ↑  Leone Ganado, Philip (16 October 2017). «Daphne Caruana Galizia... Malta's most controversial journalist». *Times of Malta*. Αρχειοθετήθηκε από το πρωτότυπο στις 17 October 2017. .
21. ↑  Sansone, Kurt; Cocks, Paul (16 October 2017). «Journalist Daphne Caruana Galizia murdered in Bidnija car bomb». *Malta Today*. Αρχειοθετήθηκε από το πρωτότυπο στις 16 October 2017. .
22. ↑  «Malta blogger Daphne Caruana Galizia dies in car bomb attack» (στα αγγλικά). *BBC News*. 2017-10-16.. Ανακτήθηκε στις 2017-10-16.
23. ↑  «The death of a crusading journalist rocks Malta». *The Economist*. 18 October 2017. .
24. ↑  Bonnici, Eman (2019). *Cimiterju Ta’ Santa Marija Addolorata – Storja, Arti u Personalitajiet* (στα Μαλτεζικά). Kalkara: Heritage Malta. σελ. 234. ISBN 978-99932-57-75-2.
25. ↑  «Daphne Caruana Galizia killed in Bidnija car blast». *Times of Malta*. 16 October 2017. Αρχειοθετήθηκε από το πρωτότυπο στις 16 October 2017. .
26. ↑  «ICIJ condemns car bomb death of Maltese investigative journalist». *International Consortium of Investigative Journalists*. 16 Οκτωβρίου 2017. Ανακτήθηκε στις 17 Οκτωβρίου 2017.
27. ↑  «Shock, outrage and concern: reactions to Caruana Galizia's murder pour in». *Times of Malta*. 16 October 2017. Αρχειοθετήθηκε από το πρωτότυπο στις 16 October 2017. .
28. ↑  «Thousands mourn Caruana Galizia at Sliema vigil». *Times of Malta*. 16 October 2017. Αρχειοθετήθηκε από το πρωτότυπο στις 16 October 2017. .
29. ↑  «Velja f’Londra wara l-qtil ta’ Daphne Caruana Galizia» (στα Maltese). *NET News*. 16 October 2017. Αρχειοθετήθηκε από το πρωτότυπο στις 16 October 2017. .
30. ↑  «Julian Assange offers €20k reward for information on Caruana Galizia murder» (στα αγγλικά). *Malta Today*. 16 October 2017.. Ανακτήθηκε στις 18 October 2017.
31. ↑  «Crowd-funded Caruana Galizia murder information fund being set up». *Times of Malta*. 18 October 2017. Αρχειοθετήθηκε από το πρωτότυπο στις 2017-10-18.. Ανακτήθηκε στις 18 October 2017.
32. ↑  «FBI asked to help investigate Caruana Galizia murder – Muscat». *Times of Malta*. 16 October 2017. Αρχειοθετήθηκε από το πρωτότυπο στις 16 October 2017. .
33. ↑  Cocks, Paul (17 October 2017). «Dutch police assisting in Caruana Galizia murder investigation, FBI in Malta on Thursday» (στα αγγλικά). *MaltaToday*.. Ανακτήθηκε στις 17 October 2017.

Εξωτερικοί σύνδεσμοι
--------------------

* Το ιστολόγιο *Running Commentary* της Καρουάνα Γκαλιζία
* *Invicta: The Life and Work of Daphne Caruana Galizia*[*νεκρός σύνδεσμος*]